**Izvještaj o provedbi**

**Akcionog plana za unapređenje ljudskih prava i osnovnih sloboda LGBTI osoba u Bosni i Hercegovini**

**(Izvještajni period: juli 2022. – decembar 2023. godine)**

maj, 2024. godine

**SADRŽAJ**

[SKRAĆENICE 3](#_Toc172146586)

[UVOD 4](#_Toc172146587)

[REZIME 6](#_Toc172146588)

[I STRATEŠKI CILJ: Osigurati postojanje efikasnih mehanizama zaštite od diskriminacije i zločina iz mržnje za LGBTI lica 9](#_Toc172146589)

[I 1. Usklađivanje i redovno praćenje krivičnih zakona u pogledu zločina iz mržnje prema LGBTI licima 9](#_Toc172146590)

[I 2. Obuka nosilaca pravosudnih funkcija o diskriminaciji LGBTI lica i zločinima počinjenim iz mržnje prema LGBTI licima 10](#_Toc172146591)

[I 3. Obuka profesionalaca/ki u oblasti zdravstvene zaštite, obrazovanja, socijalne zaštite, rad i zapošljavanje, o pravima i slobodama LGBTI lica 11](#_Toc172146592)

[I 4. Unaprijediti saradnju nadležnih organa u pogledu ostvarivanja prava na slobodu okupljanja 12](#_Toc172146593)

[I 5. Redovne obuke za policijske službenike o pravima i slobodama LGBTI lica i za postupanje u slučaju zločina iz mržnje prema LGBTI licima 13](#_Toc172146594)

[I 6. Redovna obuka državnih službenika/ca o pravima i slobodama LGBTI lica 14](#_Toc172146595)

[I 7. Provoditi aktivnosti na razvoju kapaciteta za efikasnu podršku relevantnim institucijama u implementaciji AP-a 15](#_Toc172146596)

[II STRATEŠKI CILJ 2: Osigurati jednaka prava LGBTI licima u svim oblastima javnog i privatnog života 16](#_Toc172146597)

[II 1. Analizirati pravne prepreke sa kojima se susreću lica koje žive u istospolnim zajednicama 16](#_Toc172146598)

[II 2. Analizirati i promovirati postojeće modalitete promjene spola za državljane/ke BiH (medicinski i administrativni aspekti) 17](#_Toc172146599)

[II 3. Donošenje smjernica za postupanje u slučajevima LGBTI lica kao tražilaca azila i obuka službenika 18](#_Toc172146600)

[II 4. Utvrditi pravo na besplatnu pravnu pomoć za LGBTI lica slabog imovnog stanja 19](#_Toc172146601)

[III STRATEŠKI CILJ 3: Razvijena svijest o potrebi za suzbijanjem predrasuda i stereotipa o LGBTI licima 20](#_Toc172146602)

[III 1. Implementacija aktivnosti u obrazovnim institucijama o sprečavanju predrasuda i stereotipa prema LGBTI licima 20](#_Toc172146603)

[III 2. Uključivanje sportskih saveza u borbu protiv homofobije i transfobije na sportskim događajima 21](#_Toc172146604)

[III 3. Definiranje smjernica za medijsko izvještavanje o izazovima sa kojima se susreću LGBTI lica 22](#_Toc172146605)

[III 4. Javno reagirati na kršenje prava, predrasude i stereotipe prema LGBTI licima 23](#_Toc172146606)

[III 5. Provesti analizu o postojećim predrasudama i stereotipima prema LGBTI licima 23](#_Toc172146607)

[III 6. Implementacija kampanja u cilju dizanja svijesti o diskriminaciji LGBTI lica 24](#_Toc172146608)

[IV Praćenje i izvještavanje 25](#_Toc172146609)

[IV 1. Izrada obrasca za izvještavanje 25](#_Toc172146610)

[IV 2. Izvještavanje o provedenim aktivnostima 25](#_Toc172146611)

[Prilog 1: Pregled napretka u odnosu na aktivnosti Akcionog plana 26](#_Toc172146612)

# SKRAĆENICE

|  |  |
| --- | --- |
| ARS BiH MLJPI BiH    AP LGBTI | Agencija za ravnopravnost spolova Bosne i Hercegovine Ministarstva za ljudska prava i izbjeglice Bosne i Hercegovine  Akcioni plan za unapređenje ljudskih prava i osnovnih sloboda LGBTI lica u Bosni i Hercegovini |
| BiH | Bosna i Hercegovina |
| BD BiH  BHAS | Brčko Distrikt Bosne i Hercegovine  Agencija za statistiku Bosne i Hercegovine |
| CEST | Centar za edukaciju sudija i tužilaca |
| EU | Evropska unija |
| FBiH | Federacija Bosne i Hercegovine |
| FMOIN  FMKS  FMF  FMP  FMZ  FMRSP  GC FBiH | Federalo ministarstvo obrazovanja i nauke  Federalno ministarstvo kulture i sporta  Federalno ministarstvo finansija  Federalno ministarstvo poljoprivrede  Federalno ministarstvo zdravstva  Federalno ministarstvo rada i socijalne politike  Gender centar Federacije Bosne i Hercegovine |
| GC RS | Gender centar Republike Srpske |
| GAP BiH | Gender akcioni plan Bosne i Hercegovine |
| LGBTI  MCP BiH | Lezbejke, gejevi, biseksualna, transrodna i interspolna lica  Ministarstvo civilnih poslova Bosne i Hercegovine |
| MP BiH | Ministarstvo pravde Bosne i Hercegovine |
| MVP BiH | Ministarstvo vanjskih poslova Bosne i Hercegovine |
| MLJPI BiH | Ministarstvo za ljudska prava i izbjeglice Bosne i Hercegovine |
| MPP RS  MZSZ RS  NVO | Ministarstvo privrede i preduzetništva Republike Srpske  Ministarstvo zdravlja i socijalne zaštite Republike Srpske  Nevladina organizacija |
| PS BiH  PD PS BiH | Parlamentarna skupština BiH  Predstavnički dom Parlamentarne skupštine BiH |
| RS | Republika Srpska |
| SIPA | Državna agencija za istrage i zaštitu |
| SIDA | Švedska agencija za međunarodni razvoj |
| SOGI  UKC RS  UN | Seksualna orijentacija i rodni identitet  Univerzitetski klinički centar Republike Srpske  Ujedinjene nacije |
| UNSA  UNDP | Univerzitet u Sarajevu  Razvojni program Ujedinjenih nacija |
| UNFPA | Populacijski fond Ujedinjenih nacija |
| USAID | Agencija za međunarodni razvoj Vlade SAD |
| VE  VM BiH  VSTV | Vijeće Evrope  Vijeće ministara Bosne i Hercegovine  Visoko sudsko i tužilačko vijeće Bosne i Hercegovine |
| ZoRS BiH | Zakon o ravnopravnosti spolova u Bosni i Hercegovini |

## UVOD

Vijeće ministara Bosne i Hercegovine na 54. sjednici, održanoj 27. jula 2022. godine, je na prijedlog Ministarstva za ljudska prava i izbjeglice Bosne i Hercegovine, usvojilo Akcioni plan za unapređenje ljudskih prava i osnovnih sloboda LGBTI osoba u Bosni i Hercegovini za period 2021-2023. godine (u daljnjem tekstu: Akcioni plan).

Usvajanje Akcionog plana Bosne i Hercegovine u oblasti prava LGBTI lica u skladu je sa Mišljenjem o zahtjevu Bosne i Hercegovine za članstvo u Evropskoj uniji, u kojem se zaključuje da zaštita i uključenost ranjivih grupa još uvijek nisu na odgovarajućem nivou, što se posebno odnosi na (između ostalih) LGBTI lica. Jedan od 14 ključnih prioriteta Bosne i Hercegovine u realizaciji Sporazuma o stabilizaciji i pridruživanju je prioritet 13, koji glasi: *„Unaprijediti zaštitu i inkluziju ranjivih grupa, posebno (…) LGBTI lica”*. Također, preporuka Evropske komisije sa 5. sastanka Pododbora za pravdu, slobodu i sigurnost, održanog u decembru 2020. godine, glasi: *„Usvojiti niz državnih okvira politika u vezi sa zaštitom i implementacijom ljudskih prava, uključujući zabranu diskriminacije, zaštitu pripadnika manjina, jednakost LGBTI lica i tranzicijsku pravdu”,* dok se u zaključcima sa 6. sastanka pomenutog Pododbora, održanog u decembru 2022. godine, insistira na implementaciji Akcionog plana.Usvajanje Akcionog plana zabilježeno je u Izvještaju Evropske komisije o Bosni i Hercegovini za 2022. godinu kao korak u ispunjenju 14 ključnih prioriteta u realizaciji Sporazuma o stabilizaciji i pridruživanju Bosne i Hercegovine u Evropsku uniju.

Akcioni plan izradila je ekspertska grupa, sačinjena od 25 predstavnika/ca nadležnih institucija Bosne i Hercegovine, Federacije Bosne i Hercegovine, Republike Srpske, Brčko Distrikta Bosne i Hercegovine i civilnog društva. Radom radne grupe koordinirala je Agencija za ravnopravnost spolova Bosne i Hercegovine Ministarstva za ljudska prava i izbjeglice Bosne i Hercegovine. Tehničku podršku izradi Akcionog plana pružio je projekat Evropske unije i Vijeća Evrope „Promocija različitosti i jednakosti u Bosni i Hercegovini“.

Akcionim planom postavljena su tri opća cilja:

1. Jednake mogućnosti i zabrana diskriminacije,
2. Jednaka prava u svim oblastima života i
3. Društvo poštovanja različitosti.

Kako bi bio ostvaren napredak u postizanju navedenih općih ciljeva, identificirana su sljedeća četiri strateška cilja:

1. Osigurati postojanje efikasnih mehanizama zaštite od diskriminacije i zločina iz mržnje za LGBTI lica,
2. Osigurati jednaka prava LGBTI licima u svim oblastima javnog i privatnog života,
3. Razvijena svijest o potrebi za suzbijanjem predrasuda i stereotipa o LGBTI licima i
4. Praćenje i izvještavanje.

Ministarstvo za ljudska prava i izbjeglice Bosne i Hercegovine je Vijeću ministara Bosne i Hercegovine dostavilo Akcioni plan na usvajanje aktima 10-37-2-2832-103/16 od 17.6.2021. godine i br. 10-37-2-2832-106/16 od 27.7.2021. godine. Također, aktom 10-37-2-2832-108/16 od 22.6.2022. godine – dostavljena je i Dopuna materijala za Vijeće ministara, u vezi sa produženjem roka važenja Akcionog plana do 2024. godine.

Zbog zastoja u radu Vijeća ministara Bosne i Hercegovine, Akcioni plan je uvršten u dnevni red i usvojen tek u julu 2022. godine, kada je Vijeće ministara, nakon perioda neaktivnosti, nastavilo sa održavanjem redovnih sjednica. Također, trajanje implementacije od 18 mjeseci kratak je period i za analizu postignutog napretka u implementaciji, koja je potrebna za serioznu i informiranu izradu novog Akcionog plana. Zbog toga je Vijeće ministara Bosne i Hercegovine, na 37. sjednici održanoj 1. februara 2024. godine, na prijedlog Ministarstva za ljudska prava i izbjeglice BiH, donijelo zaključak kojim se period za implementaciju Akcionog plana produžava do kraja 2025. godine.

U skladu sa Akcionim planom, institucije i organi nadležni za implementaciju Akcionog plana na nivou institucija Bosne i Hercegovine, Federacije Bosne i Hercegovine, Republike Srpske i Brčko Distrikta BiH redovno sarađuju, razmjenjuju informacije i usklađuju aktivnosti, kao i redovno dostavljaju informacije o postignućima i ostale pokazatelje u cilju izrade jedinstvenog izvještaja o implementaciji Akcionog plana. Također, Agencija za ravnopravnost spolova Bosne i Hercegovine, Ministarstva za ljudska prava i izbjeglice Bosne i Hercegovine, u skladu sa Akcionim planom, priprema izvještaj o implementaciji Akcionog plana, na osnovu informacija prikupljenih od institucija i organa nadležnih za implementaciju, i dostavlja Vijeću ministara Bosne i Hercegovine na razmatranje i usvajanje.

Ovaj prvi Godišnji izvještaj o implementaciji Akcionog plana sačinjen je na osnovu informacija prikupljenih od institucija nadležnih za implementaciju aktivnosti i nevladinih organizacija i obuhvata period od usvajanja Akcionog plana, juli 2022. godine do 31. decembra 2023. godine. Napominjemo da su u Izvještaju pomenuti i neki rezultati aktivnosti realiziranih i u 2021. godini, u periodu kad je Akcioni plan bio u proceduri usvajanja na Vijeću ministara Bosne i Hercegovine.

## REZIME

**Ovaj Izvještaj prezentira najvažnije informacije o aktivnostima relevantnim za postizanje općih i strateških ciljeva Akcionog plana za unapređenje ljudskih prava i osnovnih sloboda LGBTI osoba u Bosni i Hercegovini u periodu implementacije zaključno sa krajem 2023. godine.**

**Uvidom u obim i značaj mjera i aktivnosti provedenih u izvještajnom periodu, može se konstatirati napredak u implementaciji AP LGBTI. Kao što je prezentirano u ovom Izvještaju, realiziran je veći broj značajnih aktivnosti koje doprinose postizanju zakonskih, institucionalnih i društvenih preduslova za veću ravnopravnost spolova i LGBTI lica u Bosni i Hercegovini.**

Od usvajanja AP LGBTI, Bosna i Hercegovina bilježi blagi, ali kontinuiran napredak u Evropskom „duginom indeksu“, kojeg godišnje objavljuje Međunarodna gej i lezbejska asocijacija *ILGA-Europe*[[1]](#footnote-1). Indeks za 2022. godinu iznosio je 37.8%, a indeks za 2024. godinu za Bosnu i Hercegovinu iznosi preko 40.25, što pozicionira Bosnu i Hercegovinu u sredinu ljestvice evropskih zemalja, a ispred mnogih članica EU poput Italije, Češke, Slovačke, Mađarske, Lihtenštajna, kao i većine zemalja regiona kao što su Srbija, Sjeverna Makedonija ili Albanija.

Ministar za ljudska prava i izbjeglice BiH, dr. Sevlid Hurtić, je u maju 2023. godine pristupio zajedničkoj ministarskoj deklaraciji povodom Međunarodnog dana borbe protiv homofobije, lezbofobije, bifobije, transfobije i interseksfobije povodom IDAHOT dana u organizaciji Vlade Islanda. Usvojeni dokument snažno rezonira sa strateškim ciljevima Akcionog plana za unapređenje ljudskih prava i osnovnih sloboda LGBTI lica u Bosni i Hercegovini i pruža značajan inpuls implementaciji aktivnosti predviđenih planom.

Intenzivirane su obuke sa policijskim službenicima, pravosudnim organima, zdravstvenim radnicima i akademskom zajednicom, a tema „Zaštita prava i sloboda LGBTI lica u Bosni i Hercegovini“ uvrštena je u Plan obuka Agencije za državnu službu Bosne i Hercegovine i prva obuka za državne službenike/službenice institucija Bosne i Hercegovine održana je u decembru 2023. godine, u realizaciji ARS BiH MLJPI BiH.

Inicijativa ARS BiH MLJPI BiH, upućena Odjelu za seksualnu orijentaciju i rodni identitet Vijeća Evrope, Bosna i Hercegovina, rezultirala je da Bosna i Hercegovina bude predmet tematskog pregleda na temu „Pristup LGBTI lica zdravstvenim uslugama“. Pregled je proveden u sklopu Evropskog tematskog pregleda implementacije Preporuke Komiteta ministara Vijeća Evrope 2010(5).

ARS BiH MLJPI BiH i FMUP su Federalnom ministarstvu zdravstva uputili inicijative za izradu propisa kojim bi trebalo definirati potrebnu dokumentaciju u vezi sa pitanjem promjene spola. Također, FMUP je informirao vladu FBiH da donese zaključke kako bi se obavezalo FMZ da se definira medicinska dokumentacija za promjenu spola. Također, ministarstvo je infomiralo Vladu i o zahtjevima za promjenu spola i oznake spola kao i o upućenom zahtjevu za ocjenu ustavnosti kompatibilnosti Zakona o matičnim knjigama Federacije BiH sа odredbama Evropske konvencije o ljudskim pravima.

U junu 2023. godine na snagu je stupio set pravila iz oblasti emitiranja koje je usvojilo Vijeće Regulatorne agencije za komunikacije Bosne i Hercegovine (RAK) a koji, između ostalog, uključuje Kodeks o programskim sadržajima i Kodeks o komercijalnim komunikacijama kojima je propisana zabrana diskriminacije (uključujući i seksualnu orijentaciju kao osnov) u programima pružalaca medijskih usluga, kao i u komercijalnim komunikacijama. RAK je izradio Smjernice za primjenu pomenutih kodeksa. U Smjernicama za primjenu Kodeksa o programskim sadržajima, u dijelu koji se tiče obaveze poštivanja ljudskog dostojanstva i zabrane diskriminacije u programima nosilaca dozvola, posvećena je zasebna sekcija načinu izvještavanja o LGBT temama.

Unaprijeđena je saradnja nadležnih organa u oblasti slobode okupljanja i u izvještajnom periodu su uspješno i bez incidenata održane tri “Povorke ponosa” u Sarajevu. Dodatne mjere sigurnosti su 2023. godine bile znatno manje i Povorka nešto otvorenija prema građanima, što se može ocijeniti kao značajan pomak u saradnji sa policijom.

U izvještajnom periodu su sva kantonalna tužilaštva na području FBiH imenovala kontakt tužioca/teljicu za zaprimanje prijava o incidentima i krivičnim djelima počinjenim iz mržnje prema LGBTI licima. Kao rezultat intenzivnih aktivnosti na senzibiliziranju i izgradnji kapaciteta nosilaca/teljica pravosudnih funkcija ističemo i prvu presudu u BiH kojom je ustanovljena diskriminacija na osnovu seksualne orijentacije, rodnog identiteta i spolnih karakteristika donesena na Kantonalnom sudu u Sarajevu u aprilu 2022. godine. Također, u Tuzlanskom i Sarajevskom kantonu, i Brčko Distriktu, imenovani su kontakt-policajci za rad sa LGBTI zajednicom.

U sklopu redovnih aktivnosti Gender centra FBiH na pružanju podrške kantonima na usvajanju Gender akcionih planova, tokom 2021. godine usvojeni su GAP Zeničko-dobojskog kantona, GAP Tuzlanskog kantona i GAP Unsko-sanskog kantona. U 2023. godini usvojena je i druga generacija GAP Kantona Sarajevo. Svi ovi strateški dokumenti sadrže mjere koje se odnose na unapređenje položaja LGBTI osoba.

Zaključkom Vlade FBiH iz juna 2023. godine, Federalnom ministarstvu pravde, Federalnom ministarstvu rada i socijalne politike, Federalnom ministarstvu unutarnjih poslova i Federalnom ministarstvu zdravstva naloženo je predlaganje članova ekspertne grupe radi izrade Nacrta zakona o životnim zajednicama lica istog spola. Federalno ministarstvo pravde uputilo je prema Vladi Federacije BiH prijedlog članova ekspertne grupe, te se očekuje formalno imenovanje iste.

U Federaciji Bosne i Hercegovine, u devet od deset kantona usvojeni su Zakoni o pružanju besplatne pravne pomoći, uz izuzetak Srednjobosanskog kantona u kojem trenutno traje Javna rasprava.

U Republici Srpskoj Zakon o ostvarivanju prava na besplatnu pravnu pomoć je donesen za vrijeme izrade Akcionog plana. Članom 7. Zakona precizirano je da pravo na besplatnu pravnu pomoć, između ostalih, ostvaruju: „... i lica bez obzira na spol, spolni identitet, seksualnu opredijeljenost...ili drugo lično svojstvo“. Zakon o ostvarivanju prava na besplatnu pravnu pomoć u Republici Srpskoj („Službeni glasnik Republike Srpske“, broj 67/20) donesen je za vrijeme izrade Akcionog plana.

U okviru redovnih aktivnosti Klinike za psihijatriju Univerzitetskog kličnog centra Republike Srpske u Banjoj Luci realiziraju se usluge psihijatrijske procjene i psihološke podrške sa rodnoinkongruetnim licima. Klinika ima Ured za transrodna stanja i sarađuje sa endokrinologom iz UKC RS.

U sklopu inicijative predstavnika/ca Republike Srpske za izradu informativnih materijala o mogućnostima promjene spola i smjernica i/ili vodiča za zdravstvene radnike u radu sa rodnoinkongruentnim ili interspolnim licima, obavljeni su razgovori sa predstavnicima Vijeća Evrope u vezi sa tehničkom podrškom u realizaciji ove aktivnosti koja je planirana za naredni izvještajni period.

Skupština Brčko Distrikta Bosne i Hercegovine je u februaru 2023. godine usvojila Zakon o izmjenama i dopunama Krivičnog zakona Brčko Distrikita BiH, u pravcu usklađivanja sa Istanbulskom i Lanzarote konvencijom. Pored ostalog, zakonom se proširuju zaštićeni osnovi i regulira pozivanje na nasilje ili mržnju usmjerenu prema određenom licu ili grupama zbog njihove nacionalne, rasne, vjerske ili etničke pripadnosti, boje kože, spola, seksualnog opredjeljenja, invaliditeta, rodnog identiteta, porijekla ili kakvih drugih osobina.

Ovakvo rješenje u pogledu LGBTI - inkluzivnih zaštićenih osnova ranije je uvedeno u Krivičnom zakonu Republike Srpske, usvojenom 2017. godine („Službeni glasnik RS“, broj 64/17).

Uprkos uloženim naporima javnog i nevladinog sektora u implementaciji aktivnosti Akcionog plana koje su prezentirane u ovom Izvještaju, kao i očiglednog napretka u određenim aspektima života LGBTI lica u Bosni i Hercegovini, položaj i prava LGBTI lica u Bosni i Hercegovini, a posebno u oblastima pravnog priznavanja roda, porodičnog prava i pristupa zdravstvu za transrodna lica, još uvijek nisu usklađene sa evropskim standardima, a veliki prostor za poboljšanje postoji i kad je u pitanju poznavanje, osjetljivost i percepcija LGBTI pitanja kod nosilaca i nositeljica javnih funkcija, zaposlenih u javnom sektoru i u široj javnosti. Napredak u pomenutim oblastima ujedno predstavlja prioritetan zadatak implementacije Akcionog plana u narednom vremenskom periodu.

## I STRATEŠKI CILJ: Osigurati postojanje efikasnih mehanizama zaštite od diskriminacije i zločina iz mržnje za LGBTI lica

### I 1. Usklađivanje i redovno praćenje krivičnih zakona u pogledu zločina iz mržnje prema LGBTI licima

|  |  |
| --- | --- |
| *Indikatori za praćenje implementacije aktivnosti* | *Ostvareni napredak* |
| Broj provedenih analiza o usklađenosti krivičnih zakona/uticaju postojećih odredbi | 2 |
| Broj prijedloga za izmjene i dopune | 1 |
| % usvojenih prijedloga | 100% |

Akcionim planom potvrđena je potreba dodatnog unapređenja postojećeg krivično-pravnog okvira u pogledu kvalifkacije govora mržnje prema LGBTI licima kao krivičnog djela. Ovakav nalaz potvrđen je od strane brojnih međunarodnih organizacija koje prate stanje u ovoj oblasti. U okviru EU IPA projekta „EU za ljudska prava i antidiskriminaciju“, čiji je direktni korisnik MLJPI BiH, ARS BiH, GC FBiH i GC RS, provedena je analiza usklađenosti propisa sa Zakonom o ravnopravnosti spolova u Bosni i Hercegovini i Zakonom o zabrani diskriminacije koja, pored ostalog, uključuje i analizu krivičnih zakona u pogledu zločina iz mržnje prema LGBTI licima. Konkretne preporuke pomenute analize predstavljaju prioritete za implementaciju u narednom periodu.

Značajan napredak ostvaren je izradom analiza usklađenosti Krivičnog zakona Brčko Distrikta Bosne i Hercegovine. Ova analiza rezultirala je inicijativom za izmjene i dopune Krivičnog zakona BD BiH u smislu reguliranja govora mržnje u cilju zaštite prava LGBTI lica. Analiza i inicijativa su realizirane od strane Sarajevskog otvorenog centra. Na osnovu pomenute analize, Pravosudna komisija BD BiH utvrdila je prijedlog Zakona o izmjenama i dopunama Krivičnog zakona Brčko Distrikita BiH, u pravcu usklađivanja Krivičnog zakona Brčko Distrikta BiH sa Istanbulskom i Lanzarote konvencijom. Navedeni prijedlog zakona je u vrijeme zaključenja izvještajnog perioda bio u skupštinskoj proceduri. Tokom konsultacija na Nacrt ovog zakona radna grupa je prihvatila komentar SOC i Fondacije Lara i definirano je krivično djelo 355a „Javno izazivanje i podsticanje nasilja i mržnje“, kako bi se proširili zaštićeni osnovi i reguliralo pozivanje na nasilje ili mržnju usmjerenu prema određenom licu ili grupama zbog njihove nacionalne, rasne, vjerske ili etničke pripadnosti, boje kože, spola, seksualnog opredjeljenja, invaliditeta, rodnog identiteta, porijekla ili kakvih drugih osobina.

Ovakvo rješenje u pogledu LGBTI - inkluzivnih zaštićenih osnova ranije je uvedeno u Krivičnom zakonu Republike Srpske, usvojenom 2017. godine („Službeni glasnik RS“, broj 64/17).

Parlament FBiH je usvojio, u prvom čitanju, Nacrt izmjena i dopuna Krivičnog zakona FBiH. Inicirane su aktivnosti na formiranju ekspertne radne grupe čiji će se zadatak odnositi na pripremu Nacrta zakona o izmjenama i dopunama Kaznenog zakona Federacije BiH, drugo čitanje. Predviđeno je da se u okviru pripreme Nacrta razmatraju sve inicijative, komentari i sugestije o predloženim izmjenama i dopunama Kaznenog zakona Federacije BiH koje je Federalno ministarstvo pravde zaprimilo za vrijeme trajanja Javne rasprave i nakon njenog zaključenja, uključujući i Preporuku CM/Rec (2022)16 Odbora ministara Vijeća Evrope o brobi protiv govora mržnje od 20.5.2022. godine.

### I 2. Obuka nosilaca pravosudnih funkcija o diskriminaciji LGBTI lica i zločinima počinjenim iz mržnje prema LGBTI licima

|  |  |
| --- | --- |
| *Indikatori za praćenje implementacije aktivnosti* | *Ostvareni napredak* |
| Broj izrađenih planova i programa za izvođenje obuka | 7 |
| Broj provedenih obuka | 7 |
| % obuhvata obukama nosilaca pravosudnih funkcija | Nije dostupno |

Analizom koja je prethodila izradi Akcionog plana potvrđena je potreba za obukom nosilaca pravosudnih funkcija o novim pravnim rješenjima u pogledu diskriminacije, kao i krivičnih djela počinjenih iz mržnje u odnosu na LGBTI lica. Upravo iz tog razloga je kao jedan od preduslova za uspješnu implementaciju novih pravnih rješenja prepoznata potreba za kontinuiranom obukom nosilaca pravosudnih funkcija.

U skladu sa Programom početne obuke i Programom stručnog usavršavanja Centra za edukaciju sudija i tužilaca FBiH za 2023. godinu, između ostalog, su realizirane obuke na sljedeće teme u vezi sa LGBTI pitanjima: „Ljudska prava LGBTI lica u BiH i pravni mehanizmi njihove zaštite – iskustva iz BiH i regije“, „Pripadnici ranjivih grupa kao svjedoci u postupku“ (između ostalog pripadnici LGBTI populacije) i „Govor mržnje i zločini iz mržnje“, „Online obuka o rodnoj ravnopravnosti “ i „Otkrivanje i gonjenje počinilaca rodno zasnovanog nasilja u Bosni i Hercegovini - Međunarodni standardi, nova krivičnopravna rješenja, postojeće prakse i preostali izazovi“.

U Republici Srpskoj, u okviru Programa stručnog usavršavanja i početne obuke sudija i tužilaca, svake godine se organizira kontinuirana obuka za sudije i tužioce za pripadnike ranjivih grupa (djeca, LGBTI, lica s invaliditetom, marginalizirane kategorije). Javna ustanova Centar za edukaciju sudija i javnih tužilaca Republike Srpske je, pored ostalog, organizirala obuke na temu „Ljudska prava LGBTI lica u Bosni i Hercegovini“ i „Ljudska prava LGBTI lica u BiH i pravni mehanizmi njihove zaštite“.

Tokom 2023. godine je primjećen porast interesiranja od strane nosilaca pravosudne funkcije za ućešće na seminarima u oblasti rodno zasnovanog nasilja, nasilja u porodici, rodne ravnopravnosti i zaštite prava LGBTI lica. Bosna i Hercegovina je na prvom mjestu po kompletiranju Online obuke o rodnoj ravnopravnosti koju je kreirao *AIRE* Centar za sve zemlje Zapadnog Balkana.

SOC je u 2022. godini održao zajedničku dvodnevnu edukaciju za tužioce/teljice kantonalnih tužilaštava Unsko-sanskog, Posavskog, Bosansko-podrinjskog, Srednjobosanskog, Kantona 10 i Zapadno-hercegovačkog kantona. Nakon edukacije imenovano je šest kontakt lica pri navedenim tužilaštvima koje će biti zadužene za zaprimanje prijava o incidentima i krivičnim djelima počinjenim iz mržnje, tako da su u izvještajnom periodu sva kantonalna tužilaštva na području FBiH imenovala kontakt tužioca/teljicu za zaprimanje prijava o incidentima i krivičnim djelima počinjenim iz mržnje prema LGBTI licima.

Kao rezultat intenzivnih aktivnosti na senzibiliziranju i izgradnji kapaciteta nosilaca/teljica pravosudnih funkcija ističemo i prvu presudu u BiH kojom je ustanovljena diskriminacija na osnovu seksualne orijentacije, rodnog identiteta i spolnih karakteristika, koja je donesena na Kantonalnom sudu u Sarajevu u aprilu 2022. godine. Prema žalbi koju je pokrenuo SOC i koju je vodio kao jednu od svojih strateških parnica, sudski proces vodio se ukupno dvije godine i šest mjeseci i relevantan je jer prvi put nakon 13 godina od usvajanja Zakona o zabrani diskriminacije donesena presuda kojom su zaštićena prava LGBTI lica u BiH. Presuda je važna i zbog toga jer je tužena diskriminatorno istupala kao javno lice, odnosno kantonalna zastupnica u Skupštini Kantona Sarajevo.

### I 3. Obuka profesionalaca/ki u oblasti zdravstvene zaštite, obrazovanja, socijalne zaštite, rad i zapošljavanje, o pravima i slobodama LGBTI lica

|  |  |
| --- | --- |
| *Indikatori za praćenje implementacije aktivnosti* | *Ostvareni napredak* |
| Broj provedenih analiza o potrebama za obukom (TNA) | 0 |
| Broj izrađenih planova i programa za izvođenje obuka | 5 |
| Broj obuka 5 i % obuhvata profesionalaca/ki | n/a |

Potreba za obukom nosilaca i svih profesionalaca u oblasti zdravstvene zaštite, obrazovanja, socijalne zaštite, rad i zapošljavanje, o novim pravnim rješenjima u pogledu diskriminacije kao i krivičnih djela počinjenih iz mržnje u odnosu na LGBTI lica utvrđena je analizom koja je prethodila izradi Akcionog plana i zbog toga predstavlja jednu od prioritetnih aktivnosti tokom implementacije.

U Parlamentarnoj skupštini Bosne i Hercegovine u organizaciji ARS BiH MLJPI BiH i podršku EU/VE projekta „Promocija različitosti i jednakosti u BiH“ je 12. decembra 2023. godine organiziran okrugli sto „Pristup LGBTI lica zdravstvenim uslugama u BiH“. Okrugli sto je ujedno imao za cilj i jačanje kapaciteta u ovoj oblasti za oko 40 predstavnika relevantnih institucija sa nivoa institucija Bosne i Hercegovione, entiteta, kantona i lokalnih zajednica, zavoda, medicinskih radnika/ca, organizacija civilnog društva, posebno onih koje predstavljaju LGBTI lica, Vijeća Evrope i drugih međunarodnih organizacija i stručnjaka/stručnjakinja. Eksperti/ce Vijeća Evrope prezentirali su preliminarnu analizu Vijeća Evrope na temu pristupa zdravstvu za LGBTI u Bosni i Hercegovini, a okrugli sto je bio prilika da relevantni domaći akteri pruže *feed-back* na pomenutu analizu, kao i za dijalog u cilju razmatranja postojećih mjera, politika i zakona u ovoj oblasti.

U maju 2022. godine održana je obuka za predstavnike Federalnog ministarstva obrazovanja i nauke u saradnji sa kantonalnim ministarstvima obrazovanja i prosvjetno-pedagoškim institucijama, Ministarstva prosvjete i kulture Republike Srpske i Odjela za obrazovanje Brčko Distrikta. Za obuku je izrađen i poseban plan i program, a ova aktivnost je realizirana u okviru projekta „Promocija različitosti i jednakosti u BiH“, kojeg finansiraju EU i Vijeće Evrope, a provodi Ured VE u BiH.

Gender centar FBiH pružao je podršku uspostavljanju Gender akcionih planova u kantonima FBiH. Značajno je istaći da Gender akcioni planovi Zeničko-dobojskog kantona, Tuzlanskog kantona i Unskog-sanskog kantona sadrže mjere koje se odnose na unapređenje položaja LGBTI lica uključujući aktivnost izrade vodiča za zdravstvene radnike kako na najbolji način da se postupa sa transrodnim i interspolnim licima.

Godine 2021. održan je online trening „Minimalni paket usluga u oblasti seksualnog i reproduktivnog zdravlja i prava u slučaju vanrednih situacija (MISP)“ na kojima je vršena obuka prepoznavanja ranjivih grupa među kojima i pripadnika LGBTI populacije u vanrednim situacijama za zdravstvene i nezdravstvene radnike. Osposobljeno je 11 novih MISP trenera, što ima veliki značaj, s obzirom da je ranije bio samo jedan iz Republike Srpske za cijelu Bosnu i Hercegovinu. Na radionicama u Sarajevu i Trebinju učestvovali su doktori medicine različitih specijalnosti i medicinske sestre. Na radionicama za nezdravstvene radnike učestvovali su predstavnici policije, gradske uprave, civilne zaštite, socijalne zaštite, nevladinih organizacija i prosvjetni radnici, dok su na radionicama za mlade učestvovali studenti i predstavnici udruženja mladih.

Izrađeno je Uputstvo za organiziranje aktivnosti za očuvanje seksualno-reproduktivnog zdravlja, prevenciju rodno zasnovanog nasilja i odgovor na njega u vanrednim situacijama u lokalnim zajednicama u Republici Srpskoj, te je izrađen Akcioni plan za zaštitu seksualnog i reproduktivnog zdravlja i prevenciju i odgovor na rodno zasnovano nasilje u vanrednim situacijama za Banju Luku, Prijedor, Bijeljinu, Srebrenicu i Trebinje za zdravstveni i nezdravstveni sektor, sa namjerom da isti posluži kao osnov za izradu Akcionih planova za ostale općine i gradove u Republici Srpskoj. Također, Ministarstvo zdravlja i socijalne zaštite Republike Srpske je iniciralo izradu Resursnog paketa za odgovor pružalaca zdravstvenih usluga u Republici Srpskoj na rodno zasnovano nasilje.

U sklopu projekta Unapređenje prava i položaja transrodnih lica u BiH, koji provodi Sarajevski otvoreni centar, kao dio USAID-ovog Programa podrške zaštiti ljudskih prava *INSPIRE*, uz učešće aktera Ljekarske komore FBiH je izrađen plan i program za online edukaciju za doktore/ice na temu zdravstvene zaštite transrodnih lica. Kao rezultat, razvijena je i na platformi [e-medikacija.ba](https://www.e-medikacija.ba/), dostupna **edukacija za zdravstvene radnike/ce o zdravlju transrodnih lica i postupcima medicinskog prilagođivanja spola**. SOC je, pored ostalog, za zaposlene u domovima zdravlja u Kantonu Sarajevo, u aprilu 2023. godine održao obuku na temu medicinskih aspekata trans-inkluzivne zdravstvene zaštite.

### I 4. Unaprijediti saradnju nadležnih organa u pogledu ostvarivanja prava na slobodu okupljanja

|  |  |
| --- | --- |
| *Indikatori za praćenje implementacije aktivnosti* | *Ostvareni napredak* |
| Broj održanih sastanaka | 10 |
| Broj potpisanih protokola o saradnji | 0 |
| Održanih javnih skupova na siguran način | 3 |

Pravo na slobodu okupljanja regulirano je Ustavom BiH, ustavima entiteta i kantona, Statutom Brčko Distrikta BiH, zakonima entiteta i kantona, ali i zaštićeno međunarodnim dokumentima koje je BiH ratificirala ili usvojila u svoj pravni sistem, kao što je Evropska konvencija o zaštiti ljudskih prava i osnovnih sloboda. Svi ovi dokumenti garantiraju pravo građana/ki u BiH na slobodno okupljanje, koje smije biti ograničeno samo radi zaštite sigurnosti ljudi i imovine. Međutim, iskustva pokazuju da se organizatori/ce javnih skupova koji se odnose na okupljanje LGBTI lica susreću sa dodatnim rizicima i izazovima. Zbog toga je predviđena aktivnosti koji se odnosi na potrebu unapređenja saradnje nadležnih organa u pogledu ostvarivanja prava na slobodu okupljanja.

Tokom implementacije Akcionog plana, unaprijeđena je saradnja nadležnih organa u oblasti slobode okupljanja i u izvještajnom periodu su uspješno i bez incidenata održane tri “Bosanskohercegovačke povorke ponosa” u Sarajevu.

Uz učešće predstavnika/ca MUP-a RS, MUP-ova Sarajevog i Tuzlanskog Kantona, Policije Brčko Distrikta BiH, kao i nevladinog sektora, u junu 2023. godine je, uz tehničku podršku regionalnog projekta Evropske unije i Vijeća Evrope, održan je trodnevni sastanak sa gostima iz policije Crne Gore, u vezi sa pravom na slobodu okupljanja/održavanje „Povorke ponosa“.

Organizacioni odbor „Bosanskohercegovačke povorke ponosa“ tokom organizacije Povorke održava niz sastanaka sa MUP-om Kantona Sarajevo na utvrđivanju mjera sigurnosti. MUP KS se pokazao profesionalnim i korektnim u svom radu. Dodatne mjere sigurnosti su 2023. godine bile znatno manje i Povorka nešto otvorenija prema građanima, što se može ocijeniti kao značajan pomak u saradnji sa policijom.

MUP Republike Srpske je u maju 2021. godine sa predstavnicima SOC-a održao sastanak na temu slobode okupljanja, odnosno projekta „Unapređenje slobode okupljanja“.

U policijskim agencijama Tuzlanskog i Sarajevskog kantona i Policiji Brčko Distrikta su u septembru 2022. godine, uz tehničku podršku Vijeća Evrope/Evropske unije, imenova kontakt lica za saradnju sа LGBTI zajednicom. U Tuzlanskom kantonu su izrađena dva protokola: Protokol postupanja u slučaju diskriminacije nad LGBTI licima i Protokol postupanja u slučajevima nasilja nad LGBTI licima. Usvajanje i primjena protokola očekuju se u narednom vremenskom periodu.

### I 5. Redovne obuke za policijske službenike o pravima i slobodama LGBTI lica i za postupanje u slučaju zločina iz mržnje prema LGBTI licima

|  |  |
| --- | --- |
| *Indikatori za praćenje implementacije aktivnosti* | *Ostvareni napredak* |
| Broj izrađenih planova i programa za izvođenje obuka | 3 |
| Broj obuka | 12 |
| % obuhvata obukama policijskih službenika/ca | n/a |

Policijski službenici su ključni za implementaciju propisa koji se odnose na prava i slobode LGBTI lica i propisa u pogledu zločina iz mržnje prema LGBTI licima. Upravo iz tog razloga je kao jedan od preduslova za uspješnu implementaciju novih pravnih rješenja prepoznata potreba kontinuirane obuke policijskih službenika.

Prema podacima Federalnog MUP-a, tokom 2023. godine održane su sljedeće obuke: Govor mržnje i krivična djela počinjena iz mržnje i sloboda okupljanja - 345 polaznika; Rodno zasnovano nasilje u porodici - 341 polaznik: Jačanje kapaciteta krivičnog pravosuđa za borbu protiv rodno zasnovanog nasilja u porodici u Jugoistočnoj Evropi - 27 polaznika.

Tokom 2021, 2022. i 2023. godine, 762 kadeta Policijske akademije FBiH prisustvovalo je seminarskom dijelu policijske obuke u vezi sa senzibilizacijom policijskih službenika u radu sa LGBTI zajednicom. Tokom obuke se kadeti obučavaju i o značaju načela selektivnosti i senzibilizacije koji se odnosi na obzirno i prilagođeno postupanje policije prema žrtvama svih krivičnih djela, a pogotovo prema žrtvama incidenata iz mržnje kao viktimiziranim i marginaliziranim grupacijama. Poseban segment Plana i programa se odnosi na seminarski dio realizacije policijske obuke koji obuhvata i “Rodno zasnovano nasilje i Akcioni plan za implementaciju Rezolucije UN 1325“. Sadržaj policijske obuke koji se odnosi na indikatore zločina iz mržnje je integriran u Plan i program policijske obuke, te da se svi kadeti tokom policijske obuke na osnovu istog Plana i programa osposobljavaju što znači da su svi kadeti u određenom segmentu osposobljeni za prepoznavanje indikatora i za reagiranje na zločine iz mržnje.

Dvodnevna obuka za 20 policijskih službenika/ca iz 10 policijskih jedinica Republike Srpske na temu zločina iz mržnje/govora mržnje zasnovanih na seksualnoj orijentaciji i/ili rodnom identitetu održana je u julu 2021. godine uz podršku projekta Evropske unije i Vijeća Evrope. Iste godine je izrađen Plan i program za implementaciju obuke za policijske službenike Republike Srpske o prepoznavanju i postupanju u slučajevima zločina iz mržnje na osnovu seksualne orijentacije i/ili rodnog identiteta (jedan) i održane dvije obuke sa ukupnim brojem od 30 policijskih službenika/ca iz RS-a po pitanju zločina iz mržnje motiviranog SOGI-om.

U julu 2022. godine realizirana je dvodnevna obuka za 25 zaposlenika iz 10 različitih zatvorskih ustanova u BiH (Bijeljina, Mostar, Busovača, Doboj, Sarajevo, Tuzla, Orašje, Foča, Banja Luka, Zenica i Državni zatvor), kao i Ministarstva pravde RS i ARS BiH MLJPI BiH, na temu tretmana LGBTI zatvorenika sa posebnim fokusom na transrodna lica. Pored toga, tokom 2022. godine održana je osnovna obuka o rodno zasnovanom nasilju za 324 polaznika i obuka na temu „Jačanje zaštite žrtava seksualnog nasilja u BiH i krivična djela silovanja“ - 354 polaznika. Pomenute obuke realizirane su uz podršku EU/VE projekta „Promocija različitosti i jednakosti u BiH“ u okviru kojega je u septembru 2023. godine održana i obuka o LGBTI pravima i za Policiju Brčko Distrikta Bosne i Hercegovine. Pored toga, u toku 2022. godine održana je osnovna obuka o radno zasnovanom nasilju za 324 polaznika i obuka na temu Jačanje zaštite žrtava seksualnog nasilja u BiH i krivična djela silovanja - 354 polaznika.

### I 6. Redovna obuka državnih službenika/ca o pravima i slobodama LGBTI lica

|  |  |
| --- | --- |
| *Indikatori za praćenje implementacije aktivnosti* | *Ostvareni napredak* |
| Broj izrađenih planova i programa za izvođenje obuka | 2 |
| Broj obuka | 4 |
| % obuhvata obukama državnih službenika/ca | n/a |

Državni službenici su po pravilu grupa profesionalaca sa kojima građani najčešće dolaze u kontakt, ali i koji su u poziciji da svojim djelovanjem unapređuju pravni okvir i usluge za ostvarivanje prava i sloboda LGBTI lica. Izrada sistema redovnih obuka za državne službenike stoga ima potencijal značajno unaprijediti institucionalni odgovor u ovoj oblasti društvenog života.

Tema „Zaštita prava i sloboda LGBTI lica u Bosni i Hercegovini“ je uvrštena u Plan obuka za 2023. godinu Agencije za državnu službu Bosne i Hercegovine i prva obuka je realizirana u decembru 2023. godine uz učešće 17 državnih službenika/ca iz institucija Bosne i Hercegovine. Obuku je izvodila ARS BIH MLJPI BIH, a segment obuke „živa biblioteka“, u kojem su polaznicima svoja iskustva iznosili pripadnici/pripadnice LGBTI zajednice, podržan je od strane EU/VE.

U sklopu redovnih aktivnosti Gender centra FBiH na pružanju podrške kantonima na usvajanju Gender akcionih planova, tokom 2021. godine usvojeni su GAP Zeničko-dobojskog kantona i GAP Tuzlanskog kantona koji sadrže mjere koje se odnose na unapređenje položaja LGBTI lica.

SOC je u julu 2022 godine održao edukaciju za službenike MUP-ova u FBiH, RS i Odjela za javni registar Brčko Distrikta BiH u vezi sa administrativnom promjenom oznake spola u ličnom dokumentu.

### I 7. Provoditi aktivnosti na razvoju kapaciteta za efikasnu podršku relevantnim institucijama u implementaciji AP-a

|  |  |
| --- | --- |
| *Indikatori za praćenje implementacije aktivnosti* | *Ostvareni napredak* |
| Broj aktivnosti izgradnje kapaciteta Agencije za ravnopravnost spolova u BiH / Ministarstva za ljudska prava i izbjeglice, GC FBiH i GC RS-a u saradnji sa drugim učesnicima | 1 |

ARS BiH MLJPI BiH, GC FBiH i GC RS-su institucije koje već dugi niz godina provode aktivnosti i usmjeravaju rad nadležnih institucija u pogledu odgovora za unapređenja prava i sloboda LGBTI lica. Za nastavak ovih aktivnosti i dalje je potrebno jačati kapacitete ovih institucija kako bi podrška bila nastavljena i bila što efikasnija.

Kroz članstvo u Ekspertnoj komisiji Vijeća Evrope za seksualnu orijentaciju, rodni identitet, rodno izražavanje i seksualne karakteristike (ADI SOGI ESC) i Evropskoj mreži vladinih kontakt lica za LGBTI pitanja (EFPN) zemalja članica Vijeća Evrope, kao i kroz redovno učestvovanje u radu godišnjih evropskih IDAHOT - Foruma u organizaciji Odjela za seksualnu orijentaciju i rodni identitet Vijeća Evrope**,** predstavnici ARS BiH MLJPI BiH razvijaju kapacitete kroz razmjenu informacija i sticanje znanja o pozitivnim praksama i novim pravnim i političkim rješenjima unapređenja položaja LGBTI lica u zemljama članicama Vijeća Evrope.

Učešće u radu pomenutih organa je, osim sticanja znanja, rezultiralo i značajnim među-vladinim kontaktima, kao i konkretnim oblicima podrške Vijeća Evrope, naporima Bosne i Hercegovine u ovoj oblasti, kao što je objavljivanje Vodiča za policijsko postupanje u slučajevima zločina iz mržnje (2020), organizacija Međunarodne radionice u Sarajevu na temu transrodnih i interspolnih lica (2018), koje su realizirane uz učešće i tehničku podršku Odjela za seksualnu orijentaciju i rodni identitet Vijeća Evrope i Ureda Vijeća Evrope u BiH**,** kao i, 2023. godine, uključivanje Bosne i Hercegovine u tematski pregled Vijeća Evrope na temu pristupa LGBTI lica zdravstvenim uslugama.

U izvještajnom periodu su, uz podršku EU/VE projekta „Promocija različitosti i jednakosti u BiH“, osnaženi kapaciteti ARS BiH MLJPI BiH u oblasti izrade alata za monitoring i izvještavanje o implementaciji AP LGBTI (excel tabela). U postupku izvještavanja uočen je prostor za poboljšanje u dijelu praćenja i prikupljanja empirijskih podataka po indikatorima, što će predstavljati prioritet za daljnju izgradnju kapaciteta zaposlenih u institucijama nadležnim za praćenje i implementaciju aktivnosti.

## II STRATEŠKI CILJ 2: Osigurati jednaka prava LGBTI licima u svim oblastima javnog i privatnog života

### II 1. Analizirati pravne prepreke sa kojima se susreću lica koje žive u istospolnim zajednicama

|  |  |
| --- | --- |
| *Indikatori za praćenje implementacije aktivnosti* | *Ostvareni napredak* |
| Broj identificiranih prepreka | 14 |
| Broj prijedloga za otklanjanje prepreka | 1 (prijedlog je zaključak radne grupe da je neophodno izraditi zaseban zakon za istospolna partnerstva) |

U Bosni i Hercegovini ne postoji zakonsko rješenje koje bi istospolnim parovima omogućilo registriranje životne ili istospolne zajednice. Posljedica takvog stanja se ogleda u uskraćivanju ostvarivanja niza prava koja bi registracijom ove zajednice nastala između partnera, prvenstveno imovna, pravo na nasljeđivanje, ostvarivanje zdravstvene zaštite itd.

Interresorna radna grupa, koju je predvodio Ured premijera Vlada Federacije BiH i u kojoj su učestvovali predstavnici/ce FMP, FMRSP, FMUP-a, FMZ, uz podršku SOC-a, VE i Ambasade Kraljevine Holandije u BiH, je u aprilu 2021. godine izradila Izvještaj o radu sa prijedlogom propisa koje je potrebno donijeti na području Federacije BiH kako bi istospolni parovi iz životne zajednice mogli ostvariti svoja prava koja proizilaze iz Evropske konvencije za zaštitu ljudskih prava i osnovnih sloboda.

Izvještaj i Prijedlog zaključaka dostavljeni su Vladi FBiH koja je u novembru 2022. godine donijela zaključak da MUP FBiH treba organizirati Javnu raspravu u vezi sa ovim pitanjem, odnosno da li je potrebno donošenje Zakona o istospolnim partnerstvima.

Javna rasprava je organizirana u decembru 2022. godine uz učešće predstavnika/ca MUP-a FBiH, općina/gradova iz čitave FBiH, kantonalnih ministarstava pravde, kantonalnih ministarstava unutarnjih poslova, kantonalnih centara za socijalni rad, SOC-a i drugih aktivista/ica i eksperata/ica i lica u istospolnim zajednicama, Univerziteta u Sarajevu i uz podršku i učešće EU/VE projekta „Promocija različitosti i jednakosti u Bosni i Hercegovini“. Zaključak Javne rasprave bio je da je Zakon o istospolnim zajednicama potrebno donijeti.

S obzirom da je pomenuti Izvještaj otišao na Vladu FBiH u prethodnom sazivu, i da je u međuvremenu formirana nova Vlada, zaključak nove Vlade bio je da se povuku sve informacije koje nisu u međuvremenu stavljene na dnevni red. Tako da je FMUP u julu 2023. godine ponovo kompletirao taj radni materijal i, s obzirom da se radi o pitanjima i činjenicama iz decembra 2022. godine, ponovo je proslijedio prijedlog Vladi da usvoji zaključak da zaduži Ministarstvo pravde FBiH da pristupi izradi Zakona o istospolnim zajednicama.

Zaključkom Vlade FBiH od 14.6.2023. godine, Federalnom ministarstvu pravde, Federalnom ministarstvu rada i socijalne politike, Federalnom ministarstvu unutarnjih poslova i Federalnom ministarstvu zdravstva naloženo je predlaganje članova ekspertne grupe radi izrade Nacrta zakona o životnim zajednicama lica istog spola. Federalno ministarstvo pravde uputilo je prema Vladi Federacije BiH prijedlog članova ekspertne grupe, te se očekuje formalno imenovanje iste.

### II 2. Analizirati i promovirati postojeće modalitete promjene spola za državljane/ke BiH (medicinski i administrativni aspekti)

|  |  |
| --- | --- |
| *Indikatori za praćenje implementacije aktivnosti* | *Ostvareni napredak* |
| Broj identificiranih prepreka i broj prijedloga za otklanjanje prepreka | 3 |
| Broj informativnih materijala o mogućnostima promjene spola | 2 |

Transrodnim licima u BiH nije omogućena pravna promjena spola. Naime, oznaku spola u ličnim dokumentima i jedinstveni matični broj mogu promijeniti tek nakon izvršenog “potpunog“ medicinskog prilagođivanja spola. Prema zakonima o matičnim knjigama entiteta i Brčko Distrikta, te internim pravilima ministarstava zdravstva i MUP-ova entiteta i Brčko Distrikta, nakon pregleda dokumentacije donesene iz inostranstva, MUP-ovi poništavaju stari i izdaju novi jedinstveni matični broj i rješenje na osnovu kojeg lice može promijeniti ostale lične dokumente.

Inicijativa ARS BiH MLJPI BiH, upućena Odjelu za seksualnu orijentaciju i rodni identitet Vijeća Evrope, Bosna i Hercegovina, rezultirala je da Bosna i Hercegovina bude predmet tematskog pregleda na temu „Pristup LGBTI lica zdravstvenim uslugama”. Pregled je proveden u sklopu Evropskog tematskog pregleda implementacije Preporuke Komiteta ministara Vijeća Evrope 2010(5). ARS BiH MLJPI BiH je, u okviru pomenutog pregleda, u decembru 2023. godine, organizirala okrugli sto na kojem su relevantnim predstavnicima/ama organi uprave iz sektora zdravstva, zdravstvenih ustanova sa svih nivoa vlasti u BiH, kao i civilnog društva, prezentirani preliminarni rezultati tematskog pregleda.

ARS BiH MLJPI BiH je u junu 2023. godine dostavila Federalnom ministarstvu zdravlja prijedlog teksta Pravilnika o načinu prikupljanja medicinske dokumentacije, te utvrđivanju uslova i pretpostavki za promjenu spola ili životu u drugom rodnom identitetu Federacije Bosne i Hercegovine, sa molbom da isti razmotri za daljnju proceduru u okviru zakonskih ovlaštenja pomenutog ministarstva. Prijedlog teksta su izradili eksperti/ce SOC-a.

Federalno ministarstvo unutarnjih poslova kontinuirano provodi aktivnosti na rješavanju pravnog priznavanja roda. Ministarstvo je aktom broj: 01-03-02-2-986/23 od 24.5.2023. godine dostavilo Federalnom ministarstvu zdravstva Informaciju o zahtjevima za promjenu spola, odnosno promjene oznake spola u Federaciji BiH i zatražilo dostavljanje mišljenja u roku od osam dana od dana prijema navedenog akta. FMUP je uputilo veći broj urgencija Federalnom ministarstvu zdravstva i do dana sačinjavanja ovog Izvještaja nije zaprimilo traženo mišljenje. FMUP je poduzelo sve mjere i aktivnosti u rješavanju navedenog pitanja, te podržava preduzimanje svih aktivnosti radi što bolje saradnje nadležnih organa, a u cilju ostvarivanja osnovnih statusnih prava građanki i građana. FMUP uputilo je inicijativu Federalnom ministarstvu zdravstva za izradu propisa kojim bi trebalo definirati potrebnu dokumentaciju u vezi sa pitanjem promjene spola. Također, FMUP je informisalo vladu FBiH da se donesu zaključci kako bi se obavezalo FMZ da se definira medicinska dokumentacija za promjenu spola. Također, ministarstvo je infomiralo Vladu i o zahtjevima za promjenom spola i oznake spola kao i o upućenom zahtjevu za ocjenu ustavnosti kompatibilnosti Zakona o matičnim knjigama Federacije BiH sa odredbama Evropske konvencije o ljudskim pravima.

Što se tiče mentalnog zdravlja, iskorak u rješavanju diskriminacije na osnovu seksualne orijentacije, rodnog identiteta i seksualnih karakteristika je napravljen izradom Nacrta zakona o zaštiti mentalnog zdravlja FBiH (2023.) sa sljedećim prijedlozima odredbi:

* + Zabrana diskriminacije - navedena seksualna orijentacija, rodni identitet i spolne karakteristike,
  + Dostojanstvo i integritet lica sa mentalnim poteškoćama - zaštita od nasilja na osnovu seksualne orijentacije, rodnog identiteta i spolnih karakteristika,
  + Odgovornosti za informiranje javnosti o mentalnom zdravlju - borba protiv stereotipa, predrasuda i štetnih postupaka prema licima sa smetnjama u mentalnom zdravlju u svim oblastima života, uključujući i one na osnovu starosti, invaliditeta, spola, seksualne orijentacije, rodnog identiteta i spolnih karakteristika.

Primjer pružanja rodno afmirmirajućih zdravstvenih usluga je Univerzitetski klinički centar RS gdje se u posljednjih pet godina na Klinici za psihijatriju pružaju usluge psihološkog savjetovanja za proces tranzicije, kao i psihološke pripreme za procese promjene oznake spola u ličnim dokumentima. U okviru redovnih aktivnosti Klinike za psihijatriju UKC RS u Banjoj Luci se realiziraju usluge psihijatrijske procjene i psihološke podrške sa rodnoinkongruetnim licima. Klinika ima Ured za transrodna stanja i sаrađuje sа endokrinologom iz UKC RS. Također, izdaju preporuke endokrinologa za promjenu oznake spola, kao i stručna mišljenja za nastavak tranzicije u Srbiji.

Pored toga, u okviru inicijative predstavnika/ca Republike Srpske za izradu informativnih materijala o mogućnostima promjene spola i smjernica i/ili vodiča za zdravstvene radnike u radu sa rodnoinkongruentnim ili interspolnim licima, obavljeni su razgovori sa predstavnicima Vijeća Evrope u vezi sa tehničkom podrškom u realizaciji ove aktivnosti koja je planirana za naredni izvještajni period.

Ekspertizi u ovoj oblasti doprinosi djelovanje SOC-a koji nakon što je 2016. godine izdao publikaciju „Transformacija – Modeli pravnog reguliranja prilagođavanja spola“, je 2022. godine izdao i publikaciju „Mapiranje i analiza pravnih propisa i praksi o promjeni oznake spola u dokumentima“.

Pored toga, SOC i Fondacija „Krila nade“ su tokom 2021. i 2022. godine proveli projekat pod nazivom „Regionalizacija LGBTI inkluzivne psihosocijalne podrške i pristupa uslugama mentalnog zdravlja u Bosni i Hercegovini“, čiji je cilj bio stvoriti okruženje u kojem će LGBTI lica biti ohrabrena i podržana u pristupu sistemima mentalnog zdravlja koji pružaju inkluzivne i senzibilizirane usluge, te ojačati i proširiti institucionalnu mrežu (centri za mentalno zdravlje i centri za socijalni rad) i mrežu organizacija civilnog društva iz Tuzle, Mostara, Zenice, Prijedora, Banja Luke, Bijeljine koje pružaju psihosocijalnu podršku za LGBTI lica u BiH – uključujući sesije psihoterapije i vršnjačkog savjetovanja. Tokom implementacije projekta, usluge psihsocijalne podrške bile su besplatne za LGBTI lica. Fondacija „Krila nade“ i Udruženje za psihološku procjenu, pomoć i savjetovanje „Domino“ nastavljaju pružati psihosocijalnu podršku LGBTI licima besplatno (kroz projektnu saradnju sa SOC-om).

### II 3. Donošenje smjernica za postupanje u slučajevima LGBTI lica kao tražilaca azila i obuka službenika

|  |  |
| --- | --- |
| *Indikatori za praćenje implementacije aktivnosti* | *Ostvareni napredak* |
| Broj donesenih smjernica | 0 |
| % obučenih službenika/ca koji rade na zahtjevima | n/a |
| Broj zahtjeva koji su obrađeni u skladu sa smjernicama | n/a |

Kada su u pitanju LGBTI lica kao tražioci azila, pravni okvir je u velikoj mjeri usklađen sa standardima EU. Zakon o azilu i Zakon o strancima, usvojeni 2015. odnosno 2016. godine, u najvećem dijelu su preuzeli odredbe relevantnih direktiva EU. U Analitičkom izvještaju uz Mišljenje Evropske komisije o zahtjevu Bosne i Hercegovine za članstvo u Evropskoj uniji, konstatirano je da je „Zakonodavstvo u nekim oblastima, posebno o strancima i azilu, u velikoj mjeri usklađeno sa *acquis*-om“.

Zakon o aziluBiH propisuje zabranu diskriminacije po bilo kojem osnovu propisanom Zakonom o zabrani diskriminacije te upotrebu rodnoosjetljivog jezika. Zakon je djelimično usklađen sa ZoZD i ZoRS.

### II 4. Utvrditi pravo na besplatnu pravnu pomoć za LGBTI lica slabog imovnog stanja

|  |  |
| --- | --- |
| *Indikatori za praćenje implementacije aktivnosti* | *Ostvareni napredak* |
| Broj zakona kojima je utvrđeno pravo | 10 |

Besplatna pravna pomoć je oblik ostvarivanja prava fizičkog lica na pravično suđenje i jednak pristup pravdi pred sudom i drugim organima, čije troškove u potpunosti, ili djelimično snosi nadležni organ za pružanje besplatne pravne pomoći. Pravo na besplatnu pravnu pomoć obuhvata i pravo na oslobađanje od taksi, koje se ostvaruje u skladu sa propisima o taksama. Lice koja ostvari pravo na besplatnu pravnu pomoć pred nadležnim organom u mjestu svog prebivališta, odnosno boravišta, uživa to pravo na teritoriji BiH

U Federaciji Bosne i Hercegovine, u devet od deset kantona usvojeni su Zakoni o pružanju besplatne pravne pomoći, uz izuzetak Srednjobosanskog kantona u kojem trenutno traje Javna rasprava. Važeći kantonalni zakoni, bez izuzetka, sadrže odredbe o zabrani diskriminacije korisnika besplatne pravne pomoći. Korisnici besplatne pravne pomoći imaju pravo na besplatnu pravnu pomoć, pod uslovima propisanim zakonom, bez obzira na njihovu rasu, boju kože, jezik, vjeru, etničku pripadnost, nacionalno ili socijalno porijeklo, veze sa nacionalnom manjinom, političko ili drugo uvjerenje, članstvo u sindikatu ili drugom udruženju, obrazovanje, spol, spolno izražavanje ili orijentaciju, kao i svaku drugu okolnost koja ima za svrhu ili posljedicu da im onemogući ili ugrozi priznavanje, uživanje ili ostvarivanje na ravnopravnom osnovu prava utvrđenih kantonalnim propisima o pružanju besplatne pravne pomoći.

Zakon o ostvarivanju prava na besplatnu pravnu pomoć u Republici Srpskoj donesen je za vrijeme izrade Akcionog plana. Članom 7. Zakona precizirano je da pravo na besplatnu pravnu pomoć, između ostalih, ostvaruju: „... i lica bez obzira na spol, spolni identitet, seksualnu opredijeljenost...ili drugo lično svojstvo“. Zakon o ostvarivanju prava na besplatnu pravnu pomoć u Republici Srpskoj („Službeni glasnik Republike Srpske“, broj 67/20) donesen je za vrijeme izrade Akcionog plana.

## III STRATEŠKI CILJ 3: Razvijena svijest o potrebi za suzbijanjem predrasuda i stereotipa o LGBTI licima

### III 1. Implementacija aktivnosti u obrazovnim institucijama o sprečavanju predrasuda i stereotipa prema LGBTI licima

|  |  |
| --- | --- |
| *Indikatori za praćenje implementacije aktivnosti* | *Ostvareni napredak* |
| Broj izrađenih materijala | n/a |
| Broj provedenih aktivnosti | 6 |

Sva dostupna istraživanja potvrđuju da su predrasude i stereotipi prema LGBTI licima izraženi, te da LGBTI lica zbog toga trpe uznemiravanje, maltretiranje i diskriminaciju. Uprkos zakonodavstvu koje zabranjuje diskriminaciju po osnovu seksualne orijentacije i rodnog identiteta, skoro polovina (49%) ispitanih navodi da su bili diskriminirani ili maltretirani u prethodnih 12 mjeseci. Transrodna lica su više ugrožene, pri čemu 80% ispitanih navodi takva iskustva. Diskriminacija se javlja i u obrazovnom sistemu i na radnom mjestu, što onemogućava LGBTI lica da daju svoj puni doprinos razvoju društva u kojem žive.

ARS BiH MLJPI BiH je pružala tehničku asistenciju *USAID/INSPIRE* projektu u fazi dizajniranja i implementacije programa grant sredstava nevladinim organizacijama u vezi sa pravima LGBTI lica. Cilj asistencije je bila identifikacija prioritetnih i adekvatnih oblasti djelovanja, kao i usklađenost programa grant sredstava sa strateškim ciljevima AP LGBTI BiH.

Federalno ministarstvo obrazovanja i nauke je u Godišnjem planu rada za 2024. godinu, kao i Trogodišnjem planu rada za period 2024-2026. godina, uvrstilo aktivnost pod nazivom „Podrška projektima uklanjanja predrasuda mladih prema LGBTI populaciji“.

U Republici Srpskoj je pomenuta tema uključena na časovima odjeljenske zajednice u svim osnovnim i srednjim školama, uz pozitivne povratne informacije i prihvatanje različitosti. Praksa pokazuje da mlađe generacije sasvim drugačije reagiraju na različitosti i prihvataju ih bez predrasuda, samo neznatnoj manjini djece i omladine je različitost strana, što se može pripisati patrijarhalnom i autoritarnom vaspitanju.

U Brčko Distriktu Bosne i Hercegovine aktivnosti u ovoj oblasti još uvijek nisu realizirane usljed bojazni da bi nedovoljna educiranost školskog osoblja (direktora, stručnih saradnika i nastavnika) nedostatak informacija, materijala o pristupu i potrebama LGBTI populacije dovela do neadekvatnog i nedovoljno stručnog pristupa u implementaciji aktivnosti.

Na Visokoj medicinskoj školi u Prijedoru je u okviru predmeta „Mentalno zdravlje u zajednici“ uvrštena tema transrodnosti.

U drugoj polovini 2021. godine provedena je prva pravna Klinika iz međunarodnog i evropskog ljudskog prava sa fokusom na prava LGBTI lica u realizaciji NGO ELSA (European Law Student Association Sarajevo). Pored osoblja Pravnog fakulteta Univerziteta u Sarajevu, učestvovalo je 25 studenata/ica iz BiH i regiona, Sarajevski otvoreni centar idrugi aktivisti/eksperti.

Pored toga, u maju i julu 2023. godine su realizovane dvije aktivnosti kroz „živu biblioteku“. U jednoj od njih učestvovalo je 28 studenata prava sa svih pravnih fakulteta (javnih) u Bosni i Hercegovini gdje su razgovarali sa LGBTI osobama. Druga aktivnost je provedena u srednjim školama, u okviru čega je do kraja 2023. godine realizovano sedam „živih biblioteka“, gdje je jedna od „knjiga“ bila gay-osoba, u Sarajevu, Zenici, Brčko-Distrktu, Orašju i Grudama. Ukupan broj učenika/učenica bio je 15.

Pomenute aktivnosti su realizirane u okviru projekta EU/Vijeće Evrope „Promocija različitosti i jednakosti na Zapadnom Balkanu“ i učešće NGO ELSA.

SOC je tokom 2022. i 2023. godine održavao predavanja studentima/cama Pravnog fakulteta Univerziteta u Sarajevu na temu ljudskih prava LGBTI lica. Također, SOC je 2022. godine održao predavanja na istu temu i na Akademiji scenskih umjetnosti i Fakultetu političkih nauka UNSA.

U izvještajnom periodu započela je realizacija projekta „Sigurne škole za LGBTI mlade - Za slobodu u različitosti van četiri zida!“ kojeg, u okviru USAID/INSPIRE projekta, provodi Helsinški odbor za ljudska prava Bijeljina. Aktivnosti uključuju direktan rad sa psiholozima, pedagozima i drugim stručnim saaradnicima iz srednjih škola sa područja deset lokalnih zajednica u BiH, a drugi pravac na direktan rad sa srednjoškolcima, među kojima su i LGBTI mladi, osluškivanje njihovih potreba i dilema, edukacija o ljudskim pravima i problematici LGBTI lica u BiH i modeli prevencije nasilničkog ponašanja na osnovu seksualne orijentacije i rodnog identiteta. Lokacije na kojima se projekat implementira su Bijeljina, Brčko, Tuzla, Zenica, Goražde, Višegrad, Foča, Trebinje, Livno i Bihać.

### III 2. Uključivanje sportskih saveza u borbu protiv homofobije i transfobije na sportskim događajima

|  |  |
| --- | --- |
| *Indikatori za praćenje implementacije aktivnosti* | *Ostvareni napredak* |
| Broj izrađenih materijala | 0 |
| Provedenih aktivnosti | 0 |

Uključivanje sportskih saveza u borbu protiv homofobije i transfobije na sportskim događajima predstavlja aktivnost koja ima mogućnost da unaprijedi napore za suzbijanje govora mrženje prema LGBTI licima.

Ministarstvo civilnih poslova Bosne i Hercegovine je tokom 2023. godine održalo sastanke sa Olimpijskim komitetom BiH i entitetskim ministarstvima nadležnim za sport. Dogovoreno je da se organizira radionica na kojoj će biti pozvani predstavnici sportskih saveza na nivou entiteta i krovnih saveza u BiH. Izražena je spremnost Olimpijskog komiteta da se organizira radionica za sportske saveze na nivou BiH na temu unapređenja ljudskih prava i osnovnih sloboda LGBTI lica u Bosni i Hercegovini. Također, utvrđena je spremnost entiteskih ministarstva da se organizira radionica za sportske saveze i klubove na nivou entiteta, te online sastanak sa predstavnicima Brčko Distrikta.

Federalno ministarstvo kulture i sporta nema nadležnost da utiče na sportske saveze kad je riječ o borbi protiv homofobije i transfobije na sportskim događajima. Međutim, ministarstvo podržava/sufinansira rad sportskih saveza na osnovu projekata sa kojima oni apliciraju na Javne pozive Ministarstva. Stoga, ukoliko bi se neki savez prijavio sa projektom koji se tiče borbe protiv homofobije i transfobije, bio bi podržan od strane ovog Ministarstva. Ustavnu nadležnost kada je riječ o sportu imaju kantoni, a Ministarstvo je iskazalo otvorenost za razgovor i koordinacijsku ulogu kad je riječ o predmetnoj aktivnosti.

U Republici Srpskoj, prije svake sportske priredbe, organizator je u saradnji sa MUP RS dužan da osigurati neometano i sigurno održavanje sportske priredbe i da preduzme mjere kojima se sprečava i onemogućava izbijanje nasilja i nedoličnog ponašanja gledalaca, npr. u 2023. godini, prije održavanja „Srpska open“ u tenisu, ili karateu, prije svake fudbalske utakmice itd. Saradnja sa predstavnicima MUP RS i organizatora sportskih priredbi odvija se uspješno i neоmetano, a trebalo bi napomenuti da je u Republici Srpskoj, kako navedenim, tako i ostalim zakonodavstvom, preuzeta Sen Deni Konvencija o integriranom pristupu sigurnosti, zaštiti i uslugama na fudbalskim utakmicama i drugim sportskim priredbama.

### III 3. Definiranje smjernica za medijsko izvještavanje o izazovima sa kojima se susreću LGBTI lica

|  |  |
| --- | --- |
| *Indikatori za praćenje implementacije aktivnosti* | *Ostvareni napredak* |
| Broj izrađenih materijala | 3 |
| Broj provedenih aktivnosti | 3 |

Poštivanje ljudskih prava LGBTI lica u medijskom kontekstu posredno se osigurava putem regulatornih i samoregulatornih mehanizama u BiH, ali i kroz primjenu etičkih kodeksa.

U junu 2023. godine na snagu je stupio set pravila iz oblasti emitiranja koje je usvojilo Vijeće Regulatorne agencije za komunikacije Bosne i Hercegovine (RAK) a koji, između ostalog, uključuje Kodeks o programskim sadržajima i Kodeks o komercijalnim komunikacijama kojima je propisana zabrana diskriminacije (uključujući i seksualnu orijentaciju kao osnov) u programima pružalaca medijskih usluga, kao i u komercijalnim komunikacijama. RAK je izradio Smjernice za primjenu pomenutih kodeksa. U Smjernicama za primjenu Kodeksa o programskim sadržajima, u dijelu koji se tiče obaveze poštivanja ljudskog dostojanstva i zabrane diskriminacije u programima nosilaca dozvola, posvećena je zasebna sekcija načinu izvještavanja o LGBT temama.

Iako Smjernice za implementaciju Kodeksa nisu obvezujući dokumenti za nosioce dozvola RAK-a, oni služe kao instrumenti pružaocima audiovizuelnih medijskih usluga koji su pod nadležnošću RAK-a da što efikasnije primjene obavezujuće odredbe propisane kodeksima, što u svakom slučaju uključuje i izvještavanje o LGBTI temama.

Nadalje, u kontekstu izvještavanja koji se tiče Akcionog plana, Pravilom 96/2023 o pružanju usluga platformi za razmjenu videozapisa propisane su, između ostalog, obaveze pružalaca usluga platformi za razmjenu videozapisa za preduzimanje odgovarajućih mjera u pogledu zaštite šire javnosti od programa, videozapisa koje su generirali korisnici i audiovizuelnih komercijalnih komunikacija koji šire, opravdavaju, podstiču i/ili stvaraju jasan i neposredan rizik od podsticanja mržnje, nasilja ili diskriminacije na osnovu spola, rase, etničke pripadnosti, nacionalnosti, vjere ili uvjerenja, invalidnosti, poteškoća u razvoju, starosti, seksualne orijentacije, rodnog identiteta i spolnih karakteristika, socijalnog porijekla ili na osnovu bilo koje druge okolnosti koja ima za svrhu ili posljedicu da bilo kojem licu onemogući ili ugrožava priznavanje, uživanje ili ostvarivanje, na ravnopravnom osnovu, njenih prava i sloboda. RAK će u narednom periodu donijeti posebnu instrukciju za ocjenu primjerenosti mjera zaštite koje su preduzeli pružaoci usluga platformi za razmjenu videozapisa.

Plan i program rada RAK-a na godišnjem osnovu uključuje monitoring poštivanja pravila i propisa iz oblasti emitiranja, te izricanje sankcija u slučajevima utvrđenih kršenja. Osim toga redovne aktivnosti predviđene programom rada institucije podrazumijevaju i akitvnosti na unapređenju regulatornog okvira kao i promociji medijske i informacijske pismenost. U periodu izvještavanja, zaprimljen je jedan prigovor na sadržaj informativnog programa javne televizijske stanice u kojem je, između ostalog, emitirana informacija o pojavi majmunske groznice, te je navedeno da u ovom kontekstu u rizične grupe spadaju lica sa visokorizičnim ponašanjem i gay populacija. Agencija u predmetnom slučaju nije utvrdila kršenje pravila i propisa Agencije, ali je u obraćanju stanici prilikom završetka procedure, istakla potrebu pojačane uredničke odgovornosti prilikom izvještavanja, te skrenula pažnju da su u konkretnom slučaju dostupne zvanične informacije i izvještaji Svjetske zdravstvene organizacije koji navode da pojedine grupe mogu biti u povećanom riziku, ali ne ukazuju na to da se ova zarazna bolest zasniva isključivo na određenoj seksualnoj preferenciji.

### III 4. Javno reagirati na kršenje prava, predrasude i stereotipe prema LGBTI licima

|  |  |
| --- | --- |
| *Indikatori za praćenje implementacije aktivnosti* | *Ostvareni napredak* |
| Broj reakcija javnih institucija | 6 |

**Suzbijanje svih oblika izražavanja, uključujući medije i internet, koji se razumno mogu smatrati mogućim izvorom podsticanja, širenja ili promoviranja mržnje ili drugih oblika diskriminacije homoseksualnih, biseksualnih i transrodnih lica jedna je od obaveza svih zemalja. Takav se „govor mržnje“ treba zabraniti i javno osuditi svaki put kada se pojavi.**

**Povodom napada na aktiviste za prava LGBTI lica u subotu, 18. marta u Banjoj Luci i ugrožavanja prava LGBTI kao manjinske grupe, zamjenica ministra za ljudska prava i izbjeglice Bosne i Hercegovine Duška Jurišić sastala se sa predstavnicima Organizacionog odbora bosanskohercegovačke „Povorke ponosa“. Zamjenica ministra je osudila pomenute događaje i izrazila podršku organizatorima.** Predstavnici Organizacionog odbora su izrazili zahvalnost za pravovremenu reakciju Ministarstva za ljudska prava i izbjeglice BiH i za podršku da se u svojoj kontinuiranoj borbi ne osjećaju sami.

ARS BiH MLJPI BiH je u martu 2023. godine izdala dva Javna saopštenja u kojima osuđuje ponašanje građana prema učesnicim događaja u vezi sa LGBTI pravima u Banjoj Luci. Institucija Ombudsmana za ljudska prava je, također, osudila napade na LGBTI aktiviste u Banjoj Luci i pozvala na osiguranje osnovnih prava kao i sankcioniranje napadača.

Povodom pomenutih događaja u Banjoj Luci u martu 2023. godine, gradonačelnik Banje Luke i predsjednik Republike Srpske osudili su pomenute događaje putem medija i pozvali da se na svako nasilje mora snositi krivična odgovornost.

### III 5. Provesti analizu o postojećim predrasudama i stereotipima prema LGBTI licima

|  |  |
| --- | --- |
| *Indikatori za praćenje implementacije aktivnosti* | *Ostvareni napredak* |
| Analiza provedena | 1 |

Predrasude i stereotipi predstavljaju osnovni uzrok kršenje ljudskih prava i sloboda, diskriminacije, govora mržnje i zločina počinjenih iz mržnje usmjerenih prema LGBTI licima. Razumijevanje dinamike i inteziteta predrasuda i stereotipa je stoga ključno za usmjeravanje svih aktivnosti ovog Akcionog plana.

U izvještajnom periodu, SOC je realizirao i objavio istraživanja „Prihvatanje sa distance - Stavovi prema homoseksualnosti, biseksualnosti, transrodnosti i interspolnosti u Bosni i Hercegovini“ i „Brojevi koji ravnopravnost znače 3. - Analiza rezultata istraživanja problema i potreba LGBTI lica u BiH u 2023. godini“. U poređenju sa ranijim istraživanjima zabilježen je blagi pozitivan trend u razumijevanju LGBTI tema, pri čemu 45,6% ispitanika/ca lično poznaje nekoga iz zajednice, razvijajući empatiju, te značajno smanjenje postotka onih koji bi koristili ili su im prihvatljivi različiti oblici nasilja i diskriminacije nad LGBTI licima. Ipak, utvrđeno stanje je daleko od zadovoljavajućeg, što može ilustrirati podatak da preko 35% lica iz uzorka smatra LGBTI lica bolesnima, i danas, 35 godina nakon što je Svjetska zdravstvena organizacija depatologizirala homoseksualnost.

### III 6. Implementacija kampanja u cilju dizanja svijesti o diskriminaciji LGBTI lica

|  |  |
| --- | --- |
| *Indikatori za praćenje implementacije aktivnosti* | *Ostvareni napredak* |
| Broj aktivnosti koje se provode godišnje | 5 |
| Broj institucija koje provode aktivnosti | 1 |

Promjena i uticaj na predrasude i stereotipe neophodni su za održiv napredak u pogledu prava i sloboda LGBTI lica. Aktivnosti promocije, uključujući i kampanje, omogućavaju pristup široj javnosti u cilju izmjene postojećih (negativnih) stavova prema LGBTI licima.

ARS BiH MLJPI BiH je u izvještajnom periodu izdala pet saopštenja za javnost u cilju skretanja pažnje bosanskohercegovačke javnosti na važnost pitanja unapređenja stanja LGBTI lica i to: povodom usvajanja Akcionog plana za LGBTI, obilježavanja Dana vidljivosti transrodnih lica i 17. maja, Međunarodnog dana borbe protiv homofobije, lezbofobije, bifobije, transfobije i interseksfobije – IDAHOT, koji je, također, uvršten i u kalendar značajnih događaja za ljudska prava koji usvaja Vijeće ministara Bosne i Hercegovine.

Ministar za ljudska prava i izbjeglice BiH dr. Sevlid Hurtić je u maju 2023. godine pristupio zajedničkoj ministarskoj deklaraciji povodom Međunarodnog dana borbe protiv homofobije, lezbofobije, bifobije, transfobije i interseksfobije povodom IDAHOT dana u organizaciji Vlade Islanda. Deklaracija koju su potpisali ministri nadležni za ljudska prava i LGBTI pitanja 30 država članica Vijeća Evrope pod nazivom „Uvijek zauvijek, ujedinjeni u različitosti“ poziva na obnovljeno opredjeljenje Vijeća Evrope i njegovog Komiteta ministara, institucija EU i evropskih država, prema unapređenju prava i jednakosti LGBTI lica širom Evrope što zahtijeva snažan, jedinstven odgovor na rastuću reakciju na ljudska prava LGBTI lica, i snažniju i ciljanu akciju na međunarodnim forumima i razvojem standarda ljudskih prava i inkluzivne politike koje se bave višestrukim i ukrižanim izazovima za LGBTI lica.

SOC je u proteklom periodu realizirao sljedeće kampanje u cilju podizanja svijesti i širenja znanja bosanskohercegovačke javnosti o LGBTI pitanjima: „Uvijek podrška“, „Jednaki pred zakonom“, „SOC podcast“, „*TransAwarenessWeek*“.

Evropska unija i Vijeće Evrope su 2022. godine realizirali kampanju „Blokiraj mržnju. Podijeli ljubav“ s ciljem unaprijeđenja svijesti bh. javnosti o štetnosti govora mržnje i netolerancije, uključujući i prema LGBTI osobama. U kampanju su aktivno bili uključeni Ministarstvo za ljudska prava i izbjeglice Bosne i Hercegovine, Institucija Omudsmana za ljudska prava BiH, kao i lokalne zajednice Konjic i Bijeljina.

U organizaciji Helsinškog odbora za ljudska prava Bijeljina, a u okviru USAID/INSPIRE projekta, realizirano je pet edukacija za unapređivanje vještina organizacija civilnog društva, poslodavaca i sindikata za suzbijanje diskriminacije i uznemiravanja LGBTI zaposlenika, te osiguranje podrške za LGBTI lica i podizanje svijesti o preprekama i izazovima sa kojima su LGBTI lica suočena. Na svih pet edukacija prisustvovalo je ukupno 152 učesnika, od kojih su 85 bile žene, a 67 njih muškarci.

## IV Praćenje i izvještavanje

### IV 1. Izrada obrasca za izvještavanje

|  |  |
| --- | --- |
| *Indikatori za praćenje implementacije aktivnosti* | *Ostvareni napredak* |
| Izrađen obrazac za izvještavanje po AP-u, | 1 |
| Broj godišnjih zahtjeva za informacije dostavljenih nadležnim institucijama | 10 |

Izrada alata za praćenje i izvještavanje napretka u implementaciji Akcionog plana za LGBTI (excel tabela) je bitna jer omogućava sistemsko praćenje svih aktivnosti i mjera, osiguravajući transparentnost izvještavanja i jednostavnu evaluaciju postignuća pomoću analitičkih alata. Ovaj alat stvara osjećaj odgovornosti među zaduženima za implementaciju mjera i pruža podršku menadžmentu u donošenju informiranih odluka. Također pomaže u boljem planiranju resursa i služi kao vrijedna dokumentacija za buduće reference i unapređenja. Sve ove karakteristike doprinose efikasnoj, transparentnoj i odgovornoj implementaciji Akcionog plana za LGBTI lica.

### IV 2. Izvještavanje o provedenim aktivnostima

|  |  |
| --- | --- |
| *Indikatori za praćenje implementacije aktivnosti* | *Ostvareni napredak* |
| % nadležnih institucija koje su dostavile Izvještaj Ministarstvu za ljudska prava i izbjeglice BiH | 90% |
| Broj godišnjih izvještaja o AP | 1 |

ARS BiH MLJPI BiH je realizirala seriju konsultativnih sastanaka sa relevantnim institucijama u vezi sa implementacijom Akcionog plana i izvještavanjem. Sastanci na kojima su učestvovali i koje su podržali predstavnici/predstavnice Vijeća Evrope su održani sa institucijama na nivou Bosne i Hercgovine, Brčko Distrikta, Vlade Federacije BiH i Vlade Republike Srpske (6.6. i 7.11.2023. godine, Sarajevo, 27.9.2023. godine, Brčko, 6.10.2023. godine, Banja Luka).

Utvrđeni su brojni izazovi u izradi izvještaja, uključujući varijabilan kvalitet podataka, nedostatak standardizacije u pristupu i ograničene resurse u nekim institucijama. Iako je 90% institucija dostavilo svoje izvještaje, još uvijek je potrebno jačati njihove kapacitete kako bi se poboljšаo kvalitet izvještaja i praćenje Akcionog plana. Osnaživanje kapaciteta uključuje obuku osoblja, unapređenje metodologije prikupljanja i analize podataka te osiguravanje adekvatnih resursa za kontinuirano praćenje napretka i izvještavanje.

### Prilog 1: Pregled napretka u odnosu na aktivnosti Akcionog plana

|  |  |  |  |
| --- | --- | --- | --- |
| **STRATEŠKI CILJ 1**  **Osigurati postojanje efikasnih mehanizama zaštite od diskriminacije i zločina iz mržnje za LGBTI lica** | | | |
|  | Pokazatelj | Nosioci odgovornosti | Faza realizacije |
| **Aktivnost 1.1. Usklađivanje i redovno praćenje krivičnih zakona u pogledu zločina iz mržnje prema LGBTI licima** | # provedenih analiza o usklađenosti krivičnih zakona/uticaju postojećih odredbi  # broj prijedloga za izmjene i dopune  % usvojenih prijedloga | Ministarstvo pravde BiH  Ministarstvo pravde FBiH  Ministarstvo pravde RS  Pravosudna komisija Brčko Distrikta BiH | U fazi realizacije |
| **Aktivnost 1.2. Obuka nosilaca pravosudnih funkcija o diskriminaciji LGBTI lica i zločinima počinjenim iz mržnje prema LGBTI licima** | # izrađenih planova i programa za izvođenje obuka  # provedenih obuka  % obuhvata obukama nosilaca pravosudnih funkcija | CEST FBiH  CEST RS Pravosudna komisija BD | U fazi realizacije |
| **Aktivnost 1.3. Obuka profesionalaca/ki u oblasti zdravstvene zaštite, obrazovanja, socijalne zaštite, rad i zapošljavanje, o pravima i slobodama LGBTI lica** | # provedenih analiza o potrebama za obukom (TNA)  # izrađenih planova i programa za izvođenje obuka  #obuka i % obuhvat profesionalaca/ki | Nadležne obrazovne i zdravstvene institucije u partnerstvu sa NVO,  Pedagoški zavodi,  Zavodi za javno zdravstvo,  Federalno ministarstvo obrazovanja i nauke u saradnji sa kantonalnim ministarstvima obrazovanja i prosvjetno-pedagoškim institucijama,  Federalni zavod za zapošljavanje, u saradnji sa drugim nadležnim federalnim i kantonalnim organima,  Federalno ministarstvo zdravlja u saradnji sa kantonalnim ministarstvima,  Ministarstvo prosvjete i kulture Republike Srpske,  Ministarstvo socijalne i zdravstvene zaštite u saradnji sa nadležnim institucijama,  ministarstva u oblasti rada i zapošljavanja,  Nadležni organi Brčko Distrikta BiH | U fazi realizacije |
| **Aktivnost 1.4. Unaprijediti saradnju nadležnih organa u pogledu ostvarivanja prava na slobodu okupljanja** | # održanih sastanaka i # potpisanih protokola o saradnji  # održanih Javnih skupova na siguran način | MUP RS,  Kantonalni MUP-ovi,  Policija Brčko Distrikta BiH | U fazi realizacije |
| **Aktivnost 1.5. Redovne obuke za policijske službenike o pravima i slobodama LGBTI lica i za postupanje u slučaju zločina iz mržnje prema LGBTI licima** | # izrađenih planova i programa za izvođenje obuka#obuka i % obuhvata obukama policijskih službenika | Ministarstvo sigurnosti BiH, Agencija za školovanje i stručno usavršavanje kadrova BIH  Policijska akademija FBiH  Ministarstvo unutarnjih poslova RS  Federalno ministarstvo unutarnjih poslova u saradnji sa kantonalnim MUP-ovima  Policija Brčko Distrikta BiH | U fazi realizacije |
| **1.6 Redovna obuka državnih službenika/ca o pravima i slobodama LGBTI lica** | # izrađenih planova i programa za izvođenje obuka#obuka i % obuhvata obukama državnih službenika/ca | Agencija za državnu službu BiH,  Agencija za državnu upravu RS,  Agencija za državnu službu FBiH | U fazi realizacije |
| **1.7 Provoditi aktivnosti na razvoju kapaciteta za efikasnu podršku relevantnim institucijama u implementaciji AP-a** | # aktivnosti izgradnje kapaciteta Agencije za ravnopravnost spolova u BiH / Ministarstva za ljudska prava i izbjeglice, FBiH i GC RS-a u saradnji sa drugim učesnicima | Agencija za ravnopravnost spolova u BiH / Ministarstvo za ljudska prava i izbjeglice, Gender centar FBiH i Gender centar RS | U fazi realizacije |
| **STRATEŠKI CILJ 2**  **Osigurati jednaka prava LGBTI licima u svim oblastima javnog i privatnog života** | | | |
|  | Pokazatelj | Nosioci odgovornosti | Faza realizacije |
| **Aktivnost 2.1. Analizirati pravne prepreke sa kojima se susreću lica koja žive u istospolnim zajednicama** | # prepreka identificirana i #prijedloga za otklanjanje prepreka | Ministarstvo pravde BiH,  Ministarstvo pravde FBiH,  Ministarstvo pravde RS,  Pravosudna komisija BD BiH | U fazi realizacije |
| **Aktivnost 2.2. Analizirati i promovirati postojeće modalitete promjene spola za državljane/ke BiH (medicinski i administrativni aspekti)** | # prepreka identificirana i #prijedloga za otklanjanje prepreka  # informativnih materijala o mogućnostima promjene spola | Ministarstvo zdravlja i socijalne politike RS,  Federalno ministarstvo zdravlja,  Odjel za zdravstvo i ostale usluge BD BiH,  Nadležna ministarstva pravde i unutarnjih poslova | U fazi realizacije |
| **Aktivnost 2.3. Donošenje Smjernica za postupanje u slučajevima LGBTI lica kao tražilaca azila i obuka službenika** | # donesenih smjernica  % obučenih službenika koji rade na zahtjevima  # zahtjeva koji su obrađeni u skladu sa Smjernicama | Ministarstvo pravde BiH,  Ministarstvo sigurnosti BiH | U fazi realizacije |
| **Aktivnost 2.4. Utvrditi pravo na besplatnu pravnu pomoć za LGBTI lica slabog imovnog stanja** | # zakona kojima je utvrđeno pravo | Nadležna ministarstva pravde i uprave | U fazi realizacije |
| **STRATEŠKI CILJ 3**  **Razvijena svijest o potrebi za suzbijanjem predrasuda i stereotipa o LGBTI licima** | | | |
|  | Pokazatelj | Nosioci odgovornosti | Vremenski okvir |
| **Aktivnost 3.1. Implementacija aktivnosti u obrazovnim institucijama o sprečavanju predrasuda i stereotipa prema LGBTI licima** | # izrađenih materijala  # provednih aktivnosti | Federalno ministarstvo obrazovanja i nauke u saradnji sa kantonalnim ministarstvima obrazovanja i prosvjetno-pedagoškim institucijama,  Ministarstvo prosvjete i kulture Republike Srpske,  Odjel za obrazovanje BD BiH | U fazi realizacije |
| **Aktivnost 3.2. Uključivanje sportskih saveza u borbu protiv homofobije i transfobije na sportskim događajima** | # izrađenih materijala  # provednih aktivnosti | Ministarstvo civilnih poslova BiH,  Ministarstvo porodice, omladine i sporta RS,  Ministarstvo kulture i sporta FBiH,  Odjel za privredni razvoj, sport i kulturu BD BiH | U fazi realizacije |
| **Aktivnost 3.3. Jačanje mehanizama za praćenje medijskog izvještavanja o izazovima s kojima se susreću LGBTI lica** | # donesenih smjernica  # analiza o postupanju medija u skladu sa Smjernicama | Ministarstvo za ljudska prava i izbjeglice BiH,  Regulatorna agencija za komunikacije BiH | U fazi realizacije |
| **Aktivnost 3.4. Javno reagirati na kršenje prava, predrasude i stereotipe prema LGBTI licima** | # reakcija javnih institucija | Ministarstvo za ljudska prava i izbjeglice BiH,  Agencija za ravnopravnost spolova u BiH / Ministarstvo za ljudska prava i izbjeglice, Gender centar FBiH i Gender centar RS, Institucija Ombudsmana za ljudska prava BiH | U fazi realizacije |
| **Aktivnost 3.5. Provesti analizu o postojećim predrasudama i stereotipima prema LGBTI licima** | analiza provedena | Agencija za ravnopravnost spolova u BiH / Ministarstvo za ljudska prava i izbjeglice, Gender centar FBiH i Gender centar RS | U fazi realizacije |
| **Aktivnost 3.6. Implementacija kampanja u cilju dizanja svijesti o diskriminaciji LGBTI lica i promocije slobode okupljanja** | # aktivnosti koje se provode godišnje  # institucija koje provode aktivnosti | Agencija za ravnopravnost spolova u BiH / Ministarstvo za ljudska prava i izbjeglice, Gender centar FBiH i Gender centar RS | U fazi realizacije |
| **STRATEŠKI CILJ 4.**  **Praćenje i izvještavanje** | | | |
| **Aktivnost 4.1. Izrada obrasca za izvještavanje** | izrađen obrazac za izvještavanje po AP  #godišnjih zahtjeva za informacije dostavljenih nadležnim institucijama | Ministarstvo za ljudska prava i izbjeglice BiH | Realizirano |
| **Aktivnost 4.2. Izvještavanje o provedenim aktivnostima** | %nadležnih institucija koje je dostavilo izvještaj Ministarstvu za ljudska prava i izbjeglice BiH  #godišnjih izvještaja o AP | Sve institucije nadležne u skladu sa AP | U fazi realizacije |

1. https://rainbowmap.ilga-europe.org/ [↑](#footnote-ref-1)